হড়পা বান ও ভূমিধসে তছনছ হিমাচল ও দেবভূম! প্রাণ গেল ১৮ জনের

ওয়েব ডেস্ক: ফের প্রকৃতির রুদ্র রোষের মুখে দেবভূম (Uttarakhand)। মেঘভাঙা বৃষ্টির (Cloudburst) জেরে হড়পা বানের পর ভয়াবহ ভুমিধসে (Landslide) বিপর্যস্ত উওরাখণ্ড। তবে শুধু উত্তরাখণ্ড নয়। দুর্যোগের কালো ছায়া গ্রাস করেছে হিমাচলকেও। ফের ভুমিধসের কবলে হিমাচল প্রদেশের মান্ডি (Mandi District) জেলা। প্রাকৃতিক দুর্যোগে এখনও পর্যন্ত ১৮ জনের মৃত্যুর খবর মিলেছে। এখনও খোঁজ মেলেনি কমপক্ষে ২০ জনের। প্রবল বর্ষণের জেরে ফুলে ফেঁপে উঠেছে নদীগুলি। হড়পা বানে ভেসে গিয়েছে ভেঙে দোকানপাট, একাধিক ঘরবাড়ি, রাস্তাঘাট, গাড়ি। রাস্তাঘাট বন্ধ হওয়ায় যোগাযোগ বিচ্ছিন্ন হয়ে পড়েছে।

সোমবার মধ্যরাত থেকে উওরাখণ্ডের দেরাদুনে শুরু হওয়া মেঘভাঙা বৃষ্টি (Cloudburst) ও হড়পা বানের জেরে দেরাদুনে (Dehradun) ১৫ জন প্রাণ হারিয়েছেন। নিখোঁজ আরও ১৬ জন। দুর্যোগময় পরিস্থিতি মোকাবিলায় উদ্ধারকাজে নেমেছে এনডিআরএফ, এসডিআরএফ এবং ফায়ার ব্রিগেড। এখনও ৯০০ জনের বেশি মানুষকে উদ্ধার করেছে উদ্ধারকারী দল। ক্ষয়ক্ষতির পরিমাণ সবচেয়ে বেশি দেরাদুনে। দুর্যোগের কালো ছায়া গ্রাস করেছে হিমাচলকেও। সেখানে মান্ডির ব্রাগতা গ্রামে ভূমিধসের জেরে বাড়ি চাপা পড়ে প্রাণ হারিয়েছেন একই পরিবারের তিন সদস্য। নিখোঁজ ৪ জন। হড়পা বানে ক্ষতি হয়েছে ধর্মপুরের গুরুত্বপূর্ণ বাসস্ট্যান্ডটির।

আরও পড়ুন: বন্ধ শ্রীনগর-জম্মু হাইওয়ে! ট্রাকেই পচছে কয়েকশো কোটি টাকার আপেল

পড়ুয়াদের সুরক্ষার কথা মাথায় রেখে দেরাদুনে স্কুলগুলি আপাতত বন্ধ করে দেওয়া হয়েছে। দেরাদুনে এখনও উদ্ধারকাজ জারি রয়েছে। এদিকে, বিধ্বস্ত উত্তরাখণ্ডের খোঁজ নিতে রাজ্যের মুখ্যমন্ত্রী পুষ্কর সিং ধামির সঙ্গে ফোনে যোগাযোগ করেছেন প্রধানমন্ত্রী নরেন্দ্র মোদি এবং স্বরাষ্ট্রমন্ত্রী অমিত শাহ (Narendra Modi and Amit Shah)। হিমাচলের বন্যা (Himachal Flood) পরিস্থিতি সামাল দিতে কেন্দ্রের তরফে ১৫০০ কোটি টাকার আর্থিক সাহায্য করা হয়েছে। অন্যদিকে, মুসৌরিতেও প্রবল বৃষ্টির জেরে ক্ষয়ক্ষতি হয়েছে। সেখানে বাড়ি চাপা পড়ে একজনের মৃত্যুর খবর সামনে এসেছে।

দেখুন অন্য খবর

The post হড়পা বান ও ভূমিধসে তছনছ হিমাচল ও দেবভূম! প্রাণ গেল ১৮ জনের    first appeared on KolkataTV.